Tom Behnke (FP), 1998-06-17:
Det er nu skønt at se, at Enhedslisten ikke på nogen måde prøver på at forandre vores opfattelse af, hvilken retning Enhedslisten ønsker at køre i.
Det er rart, at tingene er, som de altid plejer at være, for så er det meget nemmere at forholde sig til dem.
Enhedslisten røbede jo under den forrige debat, redegørelsesdebatten, at Enhedslisten havde fremsat et forslag, hvor man mente at man havde løst problemerne med hensyn til ønsket om at give forældrene mere tid sammen med børnene.
Altså igen hele den filosofi, som Enhedslisten ganske fint gav udtryk for, og som regeringen ellers er enig i, nemlig at jo flere tilskud man giver, jo bedre går det hele nok.
Hvis man stille og roligt sætter sig ned og prøver at lægge al ideologien på hylden og spørger, hvad der er årsagen til, at forældrene ikke har ret meget tid sammen med deres børn - for hvis ikke man kender årsagen, kan man jo heller ikke komme med nogen løsningsforslag - om årsagen er, at der i dagens Danmark bliver udbetalt for få tilskud, finder man ud af, at det er det ikke, tværtimod. Sagen er jo netop, at sådan som den offentlige økonomi er skruet sammen, har man presset børnefamilierne meget hårdt rent økonomisk, og nu kommer så pinsepakken oveni - for jeg kan jo forstå af Radioavisen, at der er indgået et forlig med SF og Enhedslisten - og det betyder, at befolkningen igen bliver brandskattet og skal betale endnu mere i skat.
Og hvad gør de familier så, som skal betale endnu mere i skat, for at have bare lidt penge tilbage til rugbrød og mursten?
Ja, de går ud og arbejder noget mere, for det er den eneste måde, de har mulighed for at tjene nogle flere penge på.
Selvfølgelig medmindre man erkender - og det er jo det, Enhedslisten gør her - at den planøkonomi, der hersker i Danmark, betyder, at de danske familier er så hårdt beskattede, at man simpelt hen er nødt til at give dem tilskud, hvis de overhovedet skal overleve.
Men det er jo kun et plaster på såret, og det, man skal gøre, er selvfølgelig at fjerne årsagen til problemerne.
Og årsagen til problemerne er, at børnefamilierne er så hårdt beskattede, at de simpelt hen ikke er i stand til at leve af det, der er tilbage, når de har betalt skat.
Og det hjælper man ikke på ved at give endnu flere tilskud, for det betyder, at der skal opkræves endnu mere i skat, og det betyder, at der skal ansættes endnu flere i den offentlige administration til at sidde og flytte papirer fra én bunke til en anden bunke for at finde ud af, hvem der skal have tilskud, og hvem der ikke skal have tilskud, og den ordning vil jo blive alt for dyr alene i administration.
Derudover ved vi jo også, at i de dele af den offentlige sektor, som vi i Fremskridtspartiet prioriterer og ønsker at styrke, dvs. sundhedssektoren, ældresektoren og hele retssystemet, vil man også have mulighed for at kræve mindre arbejdstid og dermed få tilskud og tilskud og tilskud.
Og det betyder, at i den sektor, hvor der i forvejen er mangel på arbejdskraft, vil der blive endnu mere mangel på arbejdskraft.
Så det her løser ikke nogen problemer.
Enhedslistens forslag vil bare gøre tingene langt værre, end de er i dag.
Det, man burde gøre, var at blive enig om, hvad der er årsagen til problemerne, og så fjerne årsagen til problemerne, men det gør Enhedslistens forslag ikke, tværtimod, og derfor stemmer Fremskridtspartiet selvfølgelig imod det.